Pluralisme in ons samelewing - www.bybelkennis.co.za
Reformed churches tend to glory in their distinctiveness – their history, their ethnic origens, the theological battles of the past that have made them different from others – John Frame
[Pluralisme = 'm wysgerige rigting wat die hele werklikheid as 'n veelheid van individuele selfstandighede opvat – HAT]
Hoekom ondersteun ons pluralisme in ons samelewing?
Ons hou nie van argumente nie. Mense sê dat hulle nie oor godsdiens of politiek praat nie. Dit is mense wat uitdrukking gee aan hulle ongemak met verskille en argumente.
Ons is bereid om die betekenisvolle verskille in die doelwitte van verskillende godsdienste af te water. Christene glo dat persoonlike verlossing dié doelwit van elke godsdiens is. Dit is nie so nie. Daarom moet ons altyd vra wat die belangrikste doelwitte van 'n spesifieke godsdiens is. Alle godsdienste is nie besig om dieselfde berg net van verskillende hoeke te klim nie.
Daar is 'n neiging om die groot lewensvrae te vermy. Ons wil nie vrae soos: Wat is die sin van die lewe? Waarheen is ons op pad? Bestaan God? vra nie.
Die kultuur beklemtoon privaatheid en opregtheid. Mense word deur 'n sekuriteitsheining van privaatheid beskerm. Wat belangrik is, is verdraagsaamheid wat nie diskrimineer nie – beslis nie feite en oordeel nie.
Ons sien godsdiens in verbruikers- en pragmatiese terme. Die belangrikste vraag is: Wat werk vir my? Wat wil ek met my tyd en hulpbronne koop? Die verbruiker is altyd reg. In die kultuur word bespreking oor verskille doodgesmoor. Godsdienstige pragmatisme motiveer ons gedrag en besluite.
Daar is nie so iets soos universele of absolute waarhede nie. Onder geen omstandighede moet ons vra soos: Watter godsdiens is waar vra nie? Absolutes word summier verwerp. Die waarheid word vanuit my persoonlike gesigspunt gesien. Elkeen van ons ken die waarheid vanuit ons eie perspektief. Mense wil nie meer die waarheid ontdek nie, want dit is harde werk.